Fl-2019, id-DĠ ECHO kkuntratta EUR 1 021 biljun, l-aktar għal Sistema ta’ Protezzjoni Soċjali ta’ Emerġenza (Emergency Social Safety Net, ESSN). Dan il-programm emblematiku pprovda lil 1,7 miljun refuġjat b’pagamenti fi flus kontanti ta’ kull xahar permezz ta’ kard ta’ debitu biex jiġu indirizzati l-ħtiġijiet bażiċi tagħhom. It-trasferiment Kondizzjonali ta’ Flus għall-Edukazzjoni (Conditional Cash Transfer for Education, CCTE) huwa programm għall-EiE li laħaq aktar minn 560,000 tifel u tifla. Jipprovdi trasferimenti ta’ flus lil familji vulnerabbli u jippromwovi r-reġistrazzjoni fl-iskejjel u l-attendenza regolari tat-tfal refuġjati.

Id-DĠ ECHO ta appoġġ biex jitkomplew is-servizzi pubbliċi bażiċi f’żoni affettwati mill-gwerra, u għen 4,5 miljun ruħ biex jmorru lura d-dar. Dan l-appoġġ kien jinkludi l-edukazzjoni f’sitwazzjonijiet ta’ emerġenza (education in emergencies, EiE), biex it-tfal jerġgħu jibdew l-iskola, ħafna drabi wara snin ta’ waqfien.

Mat-820 000 Libjan jeħtieġu assistenza umanitarja. Mal-20 % tal-faċilitajiet tas-saħħa huma magħluqin minħabba l-qerda, il-ħsara jew għax okkupati. Kien hemm kriminalità rampanti kontra d-Dritt Umanitarju Internazzjonali, it-traffikar tal-bnedmin u ostakli biex tasal l-għajnuna u biex l-organizzazzjonijiet tal-għajnuna jkollhom aċċess.

Id-DĠ ECHO vara operazzjonijiet bil-valur ta’ EUR 8 miljun li appoġġaw il-kura tas-saħħa essenzjali għall-vittmi tal-kunflitt, inklużi l-kirurġija ta’ emerġenza fi gwerra, il-kits tal-ewwel għajnuna, ir-riabilitazzjoni fiżika, il-proteżi u l-appoġġ psikosoċjali, il-forniment ta’ mediċini essenzjali u l-kura tas-superstiti ta’ vjolenza sessista. L-għajnuna stabbiliet mill-ġdid is-servizzi tal-kura tas-saħħa primarja f’żoni milquta mill-kunflitt u l-edukazzjoni essenzjali f’Benghazi u f’Sirte, li ppermettiet biex eluf ta’ tfal ikollhom edukazzjoni bażika u appoġġ psikosoċjali. L-UE pprovdiet ukoll assistenza alimentari u appoġġ għall-għajxien, kif ukoll assistenza bbażata fuq flus kontanti għall-aktar persuni vulnerabbli. Is-servizzi ngħataw mingħajr l-ebda diskriminazzjoni lill-persuni vulnerabbli kollha, inklużi l-migranti, ir-refuġjati u dawk li jfittxu l-ażil.

L-Eġittu

Mal-250 000 refuġjat irreġistrat huma maqbudin fil-ħariet ta’ bliet kbar mill-aktar iffullati u foqra, bħall-Kajr u Lixandra, fejn ukoll il-komunitajiet ospitanti jbatu minn livell għoli ta’ vulnerabbiltà. Madwar 50 % tar-refuġjati ġejjin mis-Sirja, u l-bqija huma prinċipalment mill-Afrika tal-Lvant, l-Iraq u l-Jemen.

Fl-2019, id-DĠ ECHO varat operazzjonijiet bil-valur ta’ EUR 5 miljun, li joffru protezzjoni umanitarja, servizzi tas-saħħa ta’ emerġenza (b’mod partikolari l-kura tas-saħħa materna u riproduttiva), edukazzjoni f’sitwazzjonijiet ta’ emerġenza u flus kontanti biex jiġu koperti l-ħtiġijiet bażiċi. Mat-38 % tar-refuġjati kollha huma tfal, li minnhom is-sehem ta’ tfal mhux akkumpanjati u separati qed jiżdied.

Il-kriżi tas-Saħara

Wara erba’ deċennji ta’ kunflitt politiku mhux solvut b’konsegwenzi umanitarji, għexieren ta’ eluf ta’ rifuġjati mis-Saħara jinsabu maqbuda fi kriżi minsija u li qed tieħu fit-tul. Huma jgħixu f’ħames kampijiet fid-deżert fil-Lbiċ tal-Alġerija, u jiddependu fuq l-għajnuna umanitarja għas-sopravivenza tagħhom.

Id-DĠ ECHO vara operazzjonijiet li jiswew EUR 9 miljun għall-provvista ta’ ikel u biex tiġi indirizzata l-malnutrizzjoni li qed tiżdied fost it-tfal u n-nisa refuġjati tas-Saħara, kif ukoll għall-provvista ta’ ilma tax-xorb sikur. Ipprovda wkoll mediċini essenzjali, li jkopru 80 % tal-ħtiġijiet tas-saħħa tal-popolazzjoni fil-kampijiet, u appoġġ speċifiku għall-persuni b’diżabilità. Barra minn hekk, id-DĠ ECHO pprovda edukazzjoni f’sitwazzjonijiet ta’ emerġenza u b’hekk tejjeb l-istat prekarju tal-infrastrutturi tal-edukazzjoni u tal-faċilitajiet sanitarji fl-iskejjel.

Prijoritajiet orizzontali

F’konformità mal-impenji preċedenti tiegħu, id-DĠ ECHO ddedika 10 % mill-baġit tal-UE tal-2019 għall-għajnuna umanitarja fil-qasam tal-Edukazzjoni f’Sitwazzjonijiet ta’ Emerġenza u żamm l-impenn tiegħu li jagħti 35 % tal-għajnuna umanitarja permezz ta’ trasferimenti ta’ flus. Fl-2019 seħħet ukoll l-adozzjoni ta’ Gwida Operazzjonali dwar “ L-Inklużjoni ta’ Persuni b’Diżabilità f’Operazzjonijiet tal-Għajnuna Umanitarja ffinanzjati mill-UE ”.

L-edukazzjoni f’sitwazzjonijiet ta’ emerġenza

Id-DĠ ECHO kompla jaġixxi, fuq livell dinji, bħala l-promotur tal-Edukazzjoni f’Sitwazzjonijiet ta’ Emerġenza. Il-finanzjament iddedikat mid-DĠ ECHO għall-Edukazzjoni f’sitwazzjonijiet ta’ emerġenza ammonta għal EUR 166 miljun, u appoġġa attivitajiet fi 52 pajjiż u li bbenefikaw minnhom ’l fuq minn 2,5 miljun benefiċjarju,billi ġie żgurat aċċess għal edukazzjoni sikura u ta’ kwalità għall-bniet u s-subien fl-aktar sitwazzjonijiet vulnerabbli.

Sabiex titqajjem kuxjenza u viżibilità dwar l-Edukazzjoni f’sitwazzjonijiet ta’ emerġenza, f’Mejju 2019 id-DĠ ECHO organizza Attività ta’ Livell Għoli dwar “L-Edukazzjoni f’Sitwazzjonijiet ta’ Emerġenza: School4All”, mal-Kummissarju Christos Stylianides, mar-rebbieħa tal-Premju Nobel għall-Paċi Denis Mukwege, mal-ambaxxatur ta’ Handicap International Axelle Red u l-kantant Typh Barrow. Id-DĠ ECHO nieda kampanja fuq il-midja soċjali #RaiseYourPencil għal #School4All biex juri solidarjetà mat-tfal kollha li huma affettwati mill-kriżi li ma jistgħux imorru skola.

Assistenza fi flus

Id-DĠ ECHO kompla jmexxi ’l quddiem id-diskussjonijiet dwar it-trasferimenti ta’ flus. Kien strumentali biex titrawwem koordinazzjoni akbar tad-donaturi billi ġiet adottata dikjarazzjoni konġunta tad-donaturi dwar il-flus kontanti fiż-żewġ pajjiżi pilota, in-Niġerja u l-Bangladesh.

Id-DĠ ECHO ppubblika l-“ EU Cash Compendium 2019: Doing More Cash, Better ”, (il-Kompendju tal-UE tal-2019 dwar il-Flus Kontanti: l-Użu tal-flus, Aktar u Aħjar), li jenfasizza r-riżultati fil-livell ta’ proġetti b’referenza għar-rakkomandazzjonijiet deskritti fin-Nota ta’ Gwida ta’ DĠ ECHO dwar il-Flus Kontanti fuq skala kbira. Id-dokument jenfasizza x’jagħmlu l-proġetti b’mod differenti, kif isegwu r-rakkomandazzjonijiet tan-Nota ta’ Gwida ta’ DĠ ECHO dwar il-Flus Kontanti fuq skala kbira, u kif dawn jiżguraw koordinazzjoni ma’ donaturi oħra u mas-Sistema ta’ Protezzjoni Soċjali, kif ukoll l-sfidi u t-tagħlimiet meħuda. Proporzjonijiet ta’ effiċjenza ta’ 85:15 (85 % tal-finanzjament li jilħaq lill-benefiċjarji fil-mira) u aktar, kif previst fin-Nota ta’ Gwida, diġà qed jintlaħqu f’diversi pajjiżi.

Innovazzjoni u involviment tas-settur privat

Id-DĠ ECHO kompla jinvolvi ruħu fid-dibattitu globali, b’mod partikolari fil-Laqgħa Annwali tal-Forum Ekonomiku Dinji, fid-Dibattitu dwar l-Affarijiet Umanitarji tal-Kunsill Ekonomiku u Soċjali tan-Nazzjonijiet Uniti (ECOSOC), fl-Assemblea Ġenerali tan-NU u fil-laqgħa tad-donaturi f’Berlin dwar il-Futur tal-Innovazzjoni fl-Azzjonijiet Umanitarji. Id-DĠ ECHO kompla jappoġġja l-iżvilupp ta’ approċċi innovattivi permezz tal-Anness tal-Politiki Tematiċi tal-Pjanijiet ta’ Implimentazzjoni Umanitarja (Humanitarian Implementation Plans, HIPs), li jinkoraġġixxi lis-sħab biex inaqqsu l-impronta ambjentali tar-rispons umanitarju billi jużaw approċċi diġitali, u billi jappoġġaw il-Premju Orizzont 2020 tal-Kunsill Ewropew tal-Innovazzjoni għal “Teknoloġija Avvanzata Affordabbli għall-Għajnuna Umanitarja”, li għandu jingħata fl-2020.

It-Tmexxija tal-UE fis-Sejħa għal Azzjoni dwar il-Protezzjoni mill-Vjolenza Sessista f’Emerġenzi

Id-DĠ ECHO huwa membru ta’ l-inizjattiva globali rigward Azzjoni għall-Protezzjoni Kontra l-Vjolenza Abbażi tal-Ġeneru waqt emerġenzi. Il-programm ta’ Kapaċità Msaħħa ta’ Rispons (programm tad-DĠ ECHO) immexxi mill-UNFPA ppromwova l-iżvilupp ta’ standards bejn l-aġenziji dwar il-vjolenza abbażi tal-ġeneru waqt emerġenzi, u gwida dwar kif jiġu żviluppati Pjanijiet Direzzjonali għal Sejħiet għall-Azzjoni f’kuntesti speċifiċi (mill-proġetti pilota fin-Niġerja u r-RDK). Matul l-2018 u l-2019, id-DĠ ECHO alloka madwar EUR 52 miljun euro biex jipprevjeni u jirrispondi għal vjolenza sesswali u abbażi tal-ġeneru. Id-DĠ ECHO nieda l-ewwel tagħlim elettroniku tiegħu li qatt sar dwar l-għodda tiegħu li tieħu kont tal-integrazzjoni tal-ġeneru u l-età.